b'\n_START_ARTICLE_\nHagar Olsson\n_START_PARAGRAPH_\nHagar Olsson (16. september 1893 Kustavi, P\xc3\xa4ris-Soome \xe2\x80\x93 21. veebruar 1978 Helsingi) oli soomerootsi kirjanik, kriitik ja t\xc3\xb5lkija._NEWLINE_Hagar Olsson oli p\xc3\xa4rit kiriku\xc3\xb5petaja perekonnast. Ta lapsep\xc3\xb5lv m\xc3\xb6\xc3\xb6dus Ahvenamaal, 1906. aastal kolis perekond Karjala kannasele R\xc3\xa4is\xc3\xa4l\xc3\xa4sse (t\xc3\xa4nap\xc3\xa4eval Melnikovo). G\xc3\xbcmnaasiumi l\xc3\xb5petamise \xc3\xb5ppis ta m\xc3\xb5nda aega Helsingis Rootsi K\xc3\xb5rgemas Kaubanduskoolis, mille j\xc3\xa4ttis 1914. aastal pooleli ja asus \xc3\xb5ppima humanitaaraineid Helsingi \xc3\x9clikoolis. \xc3\x9clikooli\xc3\xb5pingud katkesid 1916. aastal, mil Olsson p\xc3\xbchendus kirjanduslikule ja ajakirjanduslikule tegevusele._NEWLINE_Hagar Olssoni esikromaan "Lars Thorman och d\xc3\xb6den" (\'Lars Thorman ja surm\') ilmus 1916. aastal. Samal aastal ilmus ka Edith S\xc3\xb6dergrani luulekogu "Dikter" (\'Luuletused\'). Seda peetakse modernismiperiooni alguseks soomerootsi kirjanduses._NEWLINE_Olssoni esimene novellikogu "Sj\xc3\xa4larnas ansikten" (\'Hingede n\xc3\xa4od\') ilmus 1917. aastal, proosapoeem "Kvinnan och n\xc3\xa5den" (\'Naine ja arm\') 1919. aastal. 1918. algas Hagar Olssoni ajakirjanduslik ja publitsistlik tegevus. Ta t\xc3\xb6\xc3\xb6tas toimetajana kirjandusajakirjas Ultra ja tegi kaast\xc3\xb6\xc3\xb6d ajakirjale Quosego. 1920. aastatel ja 1930. aastatel oli Hagar Olsson soomerootsi modernismi \xc3\xbcks juhtivamaid teoreetikuid, ta avaldas esseekogud "Ny generation" (1925) (\'Uus p\xc3\xb5lvkond\') ja "Arbetare i natten" (1935) (\'T\xc3\xb6\xc3\xb6line \xc3\xb6\xc3\xb6s\')._NEWLINE_Alates 1920. aastate teisest poolest kirjutas Hagar Olsson ka mitmeid n\xc3\xa4idendeid._NEWLINE_Olssoni olulisemate teoste hulka kuulub 1933. aastal ilmunud autobiograafiline arenguromaan "Chitambo"._NEWLINE_1940. aastal avaldatud m\xc3\xbcstiline romaan "Tr\xc3\xa4snidaren och d\xc3\xb6den" (\'Puunikerdaja ja surm\') kuulub samuti kirjaniku loomingu silmapaistvamate teoste hulka._NEWLINE_Hagar Olsson avaldas veel novellikogud "Hemkomst" (\'Kojutulek\', 1961), "Dr\xc3\xb6mmar" (\'Unen\xc3\xa4od\', 1963) ja "Ridturen" (\'Ratsas\xc3\xb5it\', 1968)._NEWLINE_1965. aastal sai ta Eino Leino auhinna._NEWLINE_Eesti keeles on 1987. aastal \xc3\xbchiste kaante vahel ilmunud Hagar Olssoni proosapoeem "Siidimaal" ja novell "Kojutulek". Valimikus "Vastutus\xc2\xa0: soomerootsi novelle" (1977) on avaldatud Hagar Olssoni novell "Tantsijatar".'